Χωρίς την άδεια του Σουλτάνου λεηλάτησε, όπως αποδεικνύουν τοποθετήσεις ειδικών, ο λόρδος Έλγιν το μνημείο της Ακρόπολης, με τους ειδικούς να καταρρίπτουν τον ισχυρισμό του Βρετανικού Μουσείου ότι υπήρχε οθωμανικό φιρμάνι, το οποίο του τα παραχωρούσε.

Σύμφωνα με το Βρετανικό Μουσείο, η λεηλασία των Γλυπτών του Παρθενώνα έγινε από τον Έλγιν με σχετική άδεια από τον Σουλτάνο, ωστόσο το συγκεκριμένο χαρτί δεν σώζεται και αυτό που έχει σήμερα το Μουσείο στο αρχείο του, δεν είναι παρά μία μεταγενέστερη μετάφραση στα ιταλικά, μίας φιλικής επιστολής από τον Καϊμακάμ Πασά, που του δίνει άδεια να πάρει εκμαγεία από τα γλυπτά -σε καμία περίπτωση, όμως, να προκαλέσει την οποιαδήποτε ζημιά στο μνημείο, όπως ανέφερε η επίτιμη γενική διευθύντρια αρχαιοτήτων, Ελένη Κόρκα.





Οι Βρετανοί υποστηρίζουν ότι έχουν και άλλα έγγραφα εκτός από αυτό, ωστόσο, ο Ιρανός ερευνητής Σαριάν Παναχί, ένας από τους λίγους ιστορικούς που μπορεί να διαβάσει οθωμανικά τουρκικά και έχει κάνει έρευνα σε όλα τα επίσημα έγγραφα της Οθωμανικής Αυτοκρατορίας, υπογραμμίζει ότι δεν υπάρχει κανένα φιρμάνι για μεταφορά των Γλυπτών.



